Tro det eller lad være, men det kan faktisk være en ret kedelig fornøjelse at være prins.

Sådan havde dronningens far, Frederik 9., det i hvert fald dengang, han var barn i begyndelsen af 1900-tallet.

Han var som regel kun sammen med sin nærmeste familie og sine barnepiger, han gik i skole hjemme på slottet, og hans eneste klassekammerat var lillebroren, Knud.

Læg dertil, at Frederiks far var militærmand i så høj grad, at Frederiks barndomshjem ofte mindede mere om en kaserne end et familiehjem. Med andre ord var det altså ikke ligefrem sjov og spas, som kendetegnede Frederiks barndom.

Læs også : Dronningen i åbenhjertigt interview: Min far fik klø som barn

Og dog.

Som man kunne se i første afsnit af den nye DR-serie 'Frederik IX', så var Frederik og broren Knud nemlig ret så gode til at finde på ting, de kunne underholde sig selv med – og det gik bestemt ikke stille for sig.

- Vi var slemme, vi var i enhver henseende uden skrupler, har Frederik 9. selv sagt om sine barndomsår.